section_heading: Vojna karijera
paragraph_text: Max von Gallwitz rođen je 2. svibnja 1852. godine u Breslauu. Sin je Karla Gallwitza i Elisabeth Buchwald. Nakon završetka srednje škole kao dragovoljac stupa u prusku vojsku služeći u 9. pukovniji poljske artiljerije u sklopu koje sudjeluje u Prusko-francuskom ratu. Od listopada 1877. pohađa Prusku vojnu akademiju. U ožujku 1881. promaknut je u čin poručnika, nakon čega od srpnja 1882. kao pobočnik služi u 11. brigadi poljske artiljerije u Kasselu. Od travnja 1883. raspoređen je na službu u Glavni stožer, da bi u listopadu 1885. bio unaprijeđen u čin satnika. Od prosinca 1886. služi u stožeru II. korpusa u Stettinu, nakon čega je u listopadu 1887. raspoređen u službu u odjel konjice u pruskom ministarstvu rata. U pruskom ministarstvu rata nalazi se na službi do siječnja 1890. godine kada dobiva zapovjedništvo nad bitnicom u 27. pukovniji poljske artiljerije. U svibnju 1890. promaknut je u bojnika, nakon čega od ožujka 1891. služi u stožeru 9. pješačke divizije. Na službi u stožeru 9. pješačke divizije nalazi se iduće dvije godine, do srpnja 1893., kada je premješten na službu u stožer VII. korpusa. Od listopada 1895. zapovijeda bitnicom u 11. pukovniji poljske artiljerije, dok u rujnu 1896. dostiže čin potpukovnika.